Document ID: 32004R1435

EUROOPAN PARLAMENTIN JA NEUVOSTON ASETUS (EY) N:o 1435/2004,
annettu 22 päivänä kesäkuuta 2004,
maatilojen rakennetta koskevien yhteisön tilastotietojen keruun järjestämisestä annetun neuvoston asetuksen (ETY) N:o 571/88 muuttamisesta laajentumisen vuoksi
EUROOPAN PARLAMENTTI JA EUROOPAN UNIONIN NEUVOSTO, jotka
ottavat huomioon Euroopan yhteisön perustamissopimuksen ja erityisesti sen 285 artiklan 1 kohdan,
ottavat huomioon sopimuksen Tšekin tasavallan, Viron, Kyproksen, Latvian, Liettuan, Unkarin, Maltan, Puolan, Slovenian ja Slovakian liittymisestä Euroopan unioniin ja erityisesti sen 2 artiklan 3 kohdan,
ottavat huomioon Tšekin tasavallan, Viron, Kyproksen, Latvian, Liettuan, Unkarin, Maltan, Puolan, Slovenian ja Slovakian liittymisasiakirjan ja erityisesti sen 57 artiklan 2 kohdan,
ottavat huomioon komission ehdotuksen,
noudattavat perustamissopimuksen 251 artiklassa määrättyä menettelyä (1),
sekä katsovat seuraavaa:
(1)
Asetuksessa (ETY) N:o 571/88 (2) edellytetään tietojen keruusta koituneiden kustannusten hyvittämistä jäsenvaltioille enintään tietyllä määrällä keruuta kohti.
(2)
Maatilojen rakennetta koskevien tietojen keruiden toteuttaminen edellyttää jäsenvaltioilta ja yhteisöltä tuntuvaa rahoitusta yhteisön toimielinten tiedontarpeisiin vastaamiseksi.
(3)
Tšekin tasavallan, Viron, Kyproksen, Latvian, Liettuan, Unkarin, Maltan, Puolan, Slovenian ja Slovakian liittymisen jälkeen maatilojen rakennetta koskevien yhteisön tilastotietojen keruun toteuttamiseksi vuosina 2005 ja 2007 näissä uusissa jäsenvaltioissa yhteisön rahoitusosuudelle on syytä asettaa enimmäismäärä kutakin tietojen keruuta kohti. Tämä mukautus on tarpeen liittymisen vuoksi, eikä sitä ole otettu huomioon liittymisasiakirjassa.
(4)
Tässä asetuksessa vahvistetaan ohjelman jäljellä olevaksi ajaksi rahoituspuitteet, joita budjettivallan käyttäjä pitää talousarviota koskevasta kurinalaisuudesta ja talousarviomenettelyn parantamisesta 6 päivänä toukokuuta 1999 tehdyn Euroopan parlamentin, neuvoston ja komission välisen toimielinten sopimuksen (3) 33 kohdan mukaisesti ensisijaisena ohjeenaan vuosittaisessa talousarviomenettelyssä,
OVAT ANTANEET TÄMÄN ASETUKSEN:
1 artikla
Muutetaan asetusta (ETY) N:o 571/88 seuraavasti:
1)
Lisätään 14 artiklan 1 kohdan ensimmäiseen alakohtaan seuraavat luetelmakohdat:
”-
25 000 euroa Maltalle,
-
200 000 euroa Kyprokselle,
-
500 000 euroa Virolle ja Slovenialle,
-
700 000 euroa Slovakialle,
-
1 100 000 euroa Tšekin tasavallalle, Latvialle ja Liettualle,
-
2 000 000 euroa Unkarille ja Puolalle.”
2)
Korvataan 14 artiklan 1 kohdan kolmas alakohta seuraavasti:
”Ohjelman toteuttamiseen varattu kokonaisrahoitus, mukaan luettuna Eurofarm-projektin hallinnointiin tarvittavat määrärahat, on 43,7 miljoonaa euroa kaudella 2004-2006.
Budjetti- ja lainsäädäntövallan käyttäjä vahvistaa kauden 2007-2009 määrän komission ehdotuksesta vuonna 2007 alkavalla kaudella voimassa olevien uusien rahoitusnäkymien perusteella.
Budjettivallan käyttäjä hyväksyy vuotuiset määrärahat rahoitusnäkymien rajoissa.”
2 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Sen 1 artiklan 1 kohtaa sovelletaan 1 päivästä toukokuuta 2004.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 22 päivänä kesäkuuta 2004.

Labels: 2
15
19
6